跋山谷書范滂傳帖
作者：柴中守
朝代：宋

paragraphs: 小春晝日如春晚，飲罷披圖清興遠。
夜光照屋四座驚，金薤銀鈎真墨本。
當年太史謫宜州，腸斷梅花棲戍樓。
拾遺不逢東道主，翰林長作夜郎囚。
蠻烟瘴雨森鈇鉞，更值韓盧搜兔窟。
老色上面懽去心，惟有忠肝懸日月。
郡丞嗜好殊世人，投箋乞字傳兒孫。
平生孟博是知己，筆下寫出精神騫。
興亡萬古同一轍，黨論到頭不堪說。
刊章下郡漢道微，清流入河唐祚絕。
先朝白晝狐亦鳴，正氣消盡邪氣生。
殿門斷碑仆未起，中原戎馬來縱橫。
生蛟入手不敢玩，往事凄涼重三歎。
蘭亭瘞鶴徒爾爲，好刻此書裨廟算。